રાજકારણ સાથે સંકળાયેલા જસદણના એક પરિવારના પુત્રના વિદેશી યુવતી સાથે લેવાયેલા કેટલાક ફોટા સોશિયલ મીડિયામાં વાયરલ થતાં આ ફોટાએ ભારે ચકચાર જગાવી છે. આ મામલે પોલીસમાં થયેલી અરજીના આધારે પોલીસે મંગળવારે રાતે નગર પાલિકાના સદસ્ય ગભરૂભાઇ ધાંધલની પોલીસે અટકાયત કરીને બેરહેમીથી ઝૂડી નાખ્યા હતા. મારના કારણે એક આંખ પણ સૂજી ગઇ હતી. હોસ્પિટલમાં દાખલ થયેલા ધાંધલે પોલીસ સામે ફરિયાદ કરવાની તૈયારી કરી હતી પરંતુ પોલીસે બીજા ગુનામાં ફીટ કરવાની ધમકી આપી હતી તેમજ અન્ય કેટલાક આગેવાનોએ મધ્યસ્થી કરતા હાલ તુર્ત મામલો થાળે પડી ગયો છે.